Il-Pulizija ħabret li bdew jikkolaboraw mal-FSWS sabiex iniedu programm biex ikun hawn aktar għarfien fl-iskejjel dwar bullying. Ma' Newsbook.com.mt l-ispettur tal-Pulizija għall-komunità Mark George Cremona ħeġġeġ biex dawn il-każijiet ta' bullying jiġu rapurtati għax jekk le jistgħu jwasslu għal konsegwenzi ta' saħħa fuq it-tfal. Aktar kmieni din is-sena Newsbook.com.mt irċieva filmati ta' tfal jiġu aggrediti minn tfal oħra. Wieħed mill-filmati kien barra mill-iskola filwaqt li l -filmat l-ieħor kien ġot-toilets tal-iskola. Il-Pulizija kienet qalet li bdiet tinvestiga u se tkun qed tressaq xi nies il-Qorti. Filmat: Kienu qed jippjanaw li jerġgħu jattakkawha" – Il-ġenituri tat-tifla aggredita L-ispettur Cremona ħeġġeġ lit-tfal biex jitkellmu mal-ġenituri, mal-iskejjel jew anke mal-Pulizija tal-komunità. Huwa qal li llum hemm ħafna servizzi li qegħdin jiġu offruti biex jgħinu lit-tfal. Kompla jgħid li dan l-aħħar kien hemm diversi laqgħat fl-iskejjel sabiex it-tfal ikunu nfurmati li hemm servizzi li jistgħu jaslu għall-għajnuna. "Jekk ma nkunux nafu ma nkunux nistgħu ngħinu" qal l-ispettur. L-ispettur tal-Pulzija qal li l-bullying fost it-tfal hija realtà u l-korp tal-Pulizija qiegħed jaħdem bi strateġija sabiex jattakkaw il-bullying. Huwa spjega li l-liġi Maltija fejn tidħol tfal tinqasam f'erba' partijiet. Hemm parti mil-liġi li titratta tfal anqas minn 14-il sena, bejn 14 u 16, bejn 16 u 18 u minn 18-il sena 'l fuq. Huwa qal li l-liġi titfa' responsabbilità fuq il-ġenituri. L-ispettur qal li jkun hemm ħafna affarijiet li jwasslu għar-reat ta' bullying. Meta kien qed iwieġeb mistoqsija parlamentari tad-deputat Nazzjonalista Graziella Galea, il-Ministru Byron Camilleri qal li l-Pulizija rċeviet 18-il rapport dwar każijiet ta' bullying f'sena bejn Jannar tal-2021 u Jannar ta' din is-sena F'sena l-Pulizija rċeviet 18-il rapport dwar bullying Kull min għandu bżonn l-għajnuna jista' jirrapporta lill-Aġenzija Appoġġ hawn jew iċempel fuq 179. Ara l-intervista sħiħa hawn: KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook